Qozogʻiston Prezidenti Toshkentga keldi

16.09.2017
O‘zbekiston Respublikasi Prezidenti Shavkat Mirziyoyevning taklifiga binoan Qozogʻiston Respublikasi Prezidenti Nursulton Nazarboyev 16-sentabr kuni davlat tashrifi bilan mamlakatimizga keldi.
Islom Karimov nomidagi Toshkent xalqaro aeroportida oliy martabali mehmonni O‘zbekiston Respublikasi Prezidenti Shavkat Mirziyoyev kutib oldi.
Avval xabar qilinganidek, oliy darajadagi muzokaralarda O‘zbekiston va Qozogʻiston oʻrtasidagi siyosiy, savdo-iqtisodiy, investitsiyaviy, transport-kommunikatsiya, madaniy-gumanitar va boshqa sohalardagi hamkorlikni rivojlantirish istiqbollarini muhokama qilish, shuningdek, dolzarb mintaqaviy va xalqaro masalalar yuzasidan fikr almashish rejalashtirilgan.
Muzokaralar yakunlari boʻyicha ikki mamlakat Prezidentlarining Qoʻshma bayonoti, O‘zbekiston va Qozogʻiston oʻrtasidagi koʻp qirrali doʻstona munosabatlarni izchil rivojlantirishga qaratilgan koʻplab hujjatlar imzolanadi.